b'\n_START_ARTICLE_\nHollywood Walk of Fame\n_START_PARAGRAPH_\nHollywood Walk of Fame on osa Hollywood Boulevardin ja Vine Streetin jalkak\xc3\xa4yt\xc3\xa4vi\xc3\xa4 Hollywoodissa, Los Angelesissa. N\xc3\xa4iden katujen jalkak\xc3\xa4yt\xc3\xa4v\xc3\xa4ll\xc3\xa4 on yli 2\xc2\xa0500 viisisakaraista t\xc3\xa4hte\xc3\xa4, joista jokainen on omistettu jollekin julkisuuden henkil\xc3\xb6lle h\xc3\xa4nen ty\xc3\xb6st\xc3\xa4\xc3\xa4n viihdeteollisuuden hyv\xc3\xa4ksi. Palkitut saavat nimens\xc3\xa4 t\xc3\xa4hteen saavutuksista elokuva-, teatteri-, radio-, televisio- tai musiikkialalla. Joillain palkituilla on monia t\xc3\xa4hti\xc3\xa4 saavutuksista useilla mainituista aloista. Ainoa jokaisella viidell\xc3\xa4 alalla palkittu on Gene Autry.\n_START_SECTION_\nHistoria\n_START_PARAGRAPH_\nWalk of Fame rakennettiin vuonna 1958, ja 1978 Los Angelesin kaupunki nimitti sen kulttuuri- ja historiakohteeksi. Ensimm\xc3\xa4inen t\xc3\xa4hti nimettiin Joanne Woodwardin kunniaksi 9. helmikuuta 1960. Alkuper\xc3\xa4isell\xc3\xa4 Walk of Famella oli 2\xc2\xa0500 tyhj\xc3\xa4\xc3\xa4 t\xc3\xa4hte\xc3\xa4, joista 1\xc2\xa0558 oli nimetty ensimm\xc3\xa4isen kuudentoista kuukauden aikana. Siit\xc3\xa4 l\xc3\xa4htien t\xc3\xa4hti\xc3\xa4 on my\xc3\xb6nnetty hitaammin, noin kaksi kuukaudessa. 1994 yli 2\xc2\xa0000 alkuper\xc3\xa4ist\xc3\xa4 t\xc3\xa4hte\xc3\xa4 oli nimetty, ja t\xc3\xa4hti\xc3\xa4 lis\xc3\xa4ttiin edelleen. Uusista nimist\xc3\xa4 p\xc3\xa4\xc3\xa4tt\xc3\xa4\xc3\xa4 Hollywoodin kauppakamari. Apollo 11:n astronauteille on my\xc3\xb6nnetty t\xc3\xa4htien sijaan t\xc3\xa4ysikuuta muistuttavia muistolaattoja. T\xc3\xa4htien sijainnit eiv\xc3\xa4t v\xc3\xa4ltt\xc3\xa4m\xc3\xa4tt\xc3\xa4 ole lopullisia, vaan niit\xc3\xa4 on toisinaan jouduttu siirt\xc3\xa4m\xc3\xa4\xc3\xa4n esimerkiksi rakennust\xc3\xb6iden takia. _NEWLINE_T\xc3\xa4hti\xc3\xa4 on my\xc3\xb6nnetty my\xc3\xb6s kuvitteellisille hahmoille kuten kolmelle koiralle, Lassielle sek\xc3\xa4 mykk\xc3\xa4elokuva-aikakauden Strongheartille ja Rin Tin Tinille sek\xc3\xa4 joillekin piirroshahmoille: Mikki Hiiri (Mickey Mouse), Aku Ankka (Donald Duck), V\xc3\xa4iski Vemmels\xc3\xa4\xc3\xa4ri (Bugs Bunny), Nakke Nakuttaja (Woody Woodpecker), Nalle Puh (Winnie the Pooh), Helin\xc3\xa4-keiju (Tinkerbell Fairy) ja Simpsonit (The Simpsons) sek\xc3\xa4 yhdelle nukkehahmolle: Kermit. T\xc3\xa4hti on my\xc3\xb6nnetty my\xc3\xb6s Godzillalle.'